Зы уэрэдым и хъыбар
«ЮРЭ»
ЦIыхубэ уэрэдхэм ди гъащIэм увыпIэшхуэ щаубыд. Ахэр лIэщIыгъуэкIэрэ цIыхухэм къадокIуэкI.
Зи гугъу тщIы уэрэдыр ПащIэ Ленэ зэригъэзащIэрэ илъэс щэ ныкъуэм щIигъуащ. Ауэ къызэрыджиIэжамкIэ, езыр цIыкIуу ар зэхихауэ щытащ.
Губгъуэм нартыхудэч, пщIакIуэ кIуэ цIыхубзхэм шэджагъуэм загъэпсэхуну хьэсэм къыхэкIамэ, ар къыхадзэурэ жаIэрт.
АтIэ, илъэс дапщэ и ныбжь мы уэрэдым?! ЖыIэгъуейщ абы и пэжыпIэр. Уэрэдым и ныбжьыр нэсу жыдмыIэфми, ар иджыри илъэс куэдкIэ цIыхухэм зэращымыгъупщэнум шэч къытетхьэркъым.
ХЬЭПЦIЭ Аннэ,
КъБР-м щIыхь зиIэ и журналист.
* * *
Данурэ кIэсынкIэмэ, а Юрэ, Юрэ,
И фэр ехъуэж(ы)рэ, уей.
ФIылъагъуныгъэурэ сэ уэркIэ сщIари
ХэткIи схъуэжынукъым сэ.
Ди гъунэгъу хъыджэбзхэмэ, а Юрэ, Юрэ,
Пудрэ зыщахуэрэ, уей.
Пудрэ зыщызыхуэурэ,
зызыгъэщIагъуэхэм
УсIэщIахакъэ уэ.
Си Iэлъын цIыкIури, а си псэ закъуэ,
МыщIищу зэхэткъэ, уей.
Дызэрызэпыхьэрэ мазищ фIэкI мыхъуу
ДызэпыбгъэкIакъэ уэ.
Фи уэрамышхуэри, а Юрэ, Юрэ,
Ар нашэкъашэкъи, уей.
Сыпшэну жыпIэурэ, сумышэжыххэурэ
Сыкъэбгъэнакъэ уэ.
Дальнэ Востоктэкъым, а си псэ закъуэ,
Границэ гъунэтэкъым, уей.
Зы къуажэжь дыдэсурэ сытыгур уиIэу
Уигу сибгъэхуну уэ?
Пщэдджыжь нэмэзымэ, а Юрэ, Юрэ,
Дыгъэр къыщIокI(ы)рэ, уей.
Мы си нэ нагъуэри нашэ умыщIу
Си деж къэкIуэжыт уэ.
Си бостей цIыкIури, а си псэ закъуэ,
ПылъыпIэм пылътэкъэ, уей.
Си щхьэр палъэнурэ сырашэлIами,
Сигу уизгъэхунукъым уэ.
